I sidste måned kunne Ingeniøren skrive, at den danske importør Autonomous Mobility er de første og eneste, der har sendt en ansøgning om assessorgodkendelse til Færdselsstyrelsen – første skridt i ansøgningsprocessen om forsøg med selvkørende køretøjer.

På et informationsmøde afholdt af Vejdirektoratet kunne de i sidste uge oplyse, at de hastigt nærmer sig den endelige ansøgning, og at de danske myndigheder kan forvente, at arbejdsbyrden relateret til forsøgsgodkendelsen – der indtil for nyligt har været beskeden – snart vokser gevaldigt.

Yderligere to ansøgninger skal nemlig efter planen sendes af sted inden årets udgang, og det forventes, at tre forskellige forsøg kommer på de danske veje i første kvartal af 2018.

Busser i første omgang

Selvom Autonomous Mobility også har planer om at få en niveau 4 selvkørende personbil til Danmark, så bliver det selvkørende busser, der skal testes i de første pilotprojekter. Hvordan projekterne helt specifikt skal udformes, har virksomheden endnu ikke meldt ud.

Administrerende direktør Peter Sorgenfrei opremsede dog flere forskellige scenarier under sin præsentation af planerne, heriblandt flextransport, kørsel på uddannelsesinstitutioner og kommunalt brug. Allerede nu har virksomheden været i snak med 80 forskellige kommuner.

Deres første forsøg har fået godkendt assessor, og den endelige ansøgning til Vejdirektoratet er ifølge Peter Sorgenfrei lige om hjørnet.

Kan lovgivningen følge med?

Ifølge Peter Sorgenfrei eksisterer de teknologiske og kommercielle forudsætninger for selvkørende transport allerede. Det eneste, der mangler, er alt det lovmæssige. Det frustrerer ham for eksempel, at chaufføren i de selvkørende busser skal have et buskørekort.

Han var ikke den eneste på informationsmødet, som gjorde opmærksom på vanskelighederne ved at forene eksisterende lovgivning med ny teknologi.

Læs også: Den førerløse minibus Olli står bomstille i Vesthimmerland

Behøver man for eksempel gøre rede for sidespejle, når bussen er selvkørende? Ved Aalborg kommune bemærkede de, at de over 800 sider, som de lige nu gennemgår for at få køretøjet godkendt, påvirker ansøgningsprocessens tempo.

Det lovede de at kigge på ved Vejdirektoratet.

Og Vejdirektoratet bliver måske snart nødt til at revidere andet end blot synsgennemgangen. Ifølge Peter Sorgenfrei tilhører fremtiden nemlig ikke vejene, og Autonomous Mobility har allerede kigget på flyvende fartøjer til deres flåde. Et af deres fremtidige projekter bliver at få persontransport med droner på vingerne.